REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/560-21

23. decembar 2021. godine

B e o g r a d

Z A P I S N I K

16. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 23. DECEMBRA 2021. GODINE

 Sednica je počela u 9,00 časova.

 Sednici je predsedavao prof. dr Marko Atlagić, zamenik predsednika Odbora.

Sednici su prisustvovali članovi Odbora: Nevena Đurić, Nataša Jovanović, doc. dr Mihailo Jokić, Bratislav Jugović, Dunja Simonović Bratić, Milijana Sakić, Života Starčević, prof. dr Ljubiša Stojmirović i Samira Ćosović.

Sednici su prisustvovali zamenici članova Odbora: Jelena Obradović (Miloš Banđur), Marina Raguš (Sofija Maksimović) i Vesna Stjepanović (Goran Spasojević).

Sednici nisu prisustvovali članovi Odbora: Milica Dačić, Nandor Kiš (Nándor Kiss) i Vladica Maričić, niti njihovi zamenici.

Sednici nije prisustvovao prof. dr Jahja Fehratović, zamenik člana Odbora.

Sednici su prisustvovali i predstavnici Ministarstva prosvete, nauke i tehnološkog razvoja: Branko Ružić, prvi potpredsednik Vlade i ministar, Milan Pašić, pomoćnik ministra, Zoran Kostić, posebni savetnik ministra i Ljiljana Nenadović, pravnica u Ministarstvu.

 Na predlog zamenika predsednika, Odbor je većinom glasova, (12 glasova – ZA, 1 – nije glasao), usvojio sledeći dnevni red:

D n e v n i r e d

1. Razmatranje Predloga zakona o izmenama i dopunama Zakona o osnovama sistema obrazovanja i vaspitanja, koji je podnela Vlada, u pojedinostima;
2. Podnošenje amandmana Odbora na Predlog zakona o izmenama i dopunama Zakona o srednjem obrazovanju i vaspitanju, koji je podnela Vlada.

 Prva tačka dnevnog reda: **Razmatranje Predloga zakona o izmenama i dopunama Zakona o osnovama sistema obrazovanja i vaspitanja, koji je podnela Vlada, u pojedinostima**

Uvodne napomene povodom ove tačke dnevnog reda izneo je prof. dr Marko Atlagić, zamenik predsednika Odbora i informisao članove Odbora da je na Predlog zakona o izmenama i dopunama Zakona o osnovama sistema obrazovanja i vaspitanja podnet jedan amandman i to na član 9, koji su zajedno podneli narodni poslanici: Šaip Kamberi, Enis Imamović, Selma Kučević, Nadije Bećiri, Mirsad Hodžić i Argjend Bajrami. Takođe, obavestio je prisutne, da je Vlada dostavila Mišljenje o podnetom amandmanu na ovaj Predlog zakona i da je Vlada predložila Narodnoj skupštini ne prihvati podnet amandman.

 Po ovoj tački dnevnog reda nije bilo diskusije.

 **Odbor je** (niko od prisutnih članova Odbora nije glasao), **odlučio** da predloži Narodnoj skupštini **da ne prihvati** **amandman na član 9.** koji su zajedno podneli narodni poslanici: Šaip Kamberi, Enis Imamović, Selma Kučević, Nadije Bećiri, Mirsad Hodžić i Argjend Bajrami.

 Nakon glasanja, predsedavajući je konstatovao da je u Predlogu zakona o izmenama i dopunama Zakona o osnovama sistema obrazovanja i vaspitanja uočena tehnička greška u navođenju školske godine, koju je potrebno ispraviti i predložio da Odbor za obrazovanje, nauku, tehnološki razvoj i informatičko društvo, na osnovu člana 157. stav 6. Poslovnika Narodne skupštine, podnese amandman na član 50. ovog predloga zakona. Tekst Predloga odborskog amndmana je dostavljen članovima i zamenicima članova Odbora elektronskim putem i lično pred početak same sednice Odbora. Zamenik predsednika Odbora je pročitao Odboru tekst Predloga odborskog amandmana koji glasi:

 „U članu 50. stav 3. tačka 1) Predloga zakona o izmenama i dopunama Zakona o osnovama sistema obrazovanja i vaspitanja, reči: „počev od školske 2022/2023. godine“ zamenjuju se rečima: „počev od školske 2023/2024. godine“.“

 Marko Atlagić je nakon pročitanog teksta amandmana obrazložio razlog za podnošenje amandmana i naglasio da se predloženim amandmanom ispravlja tehnička greška u navođenju školske godine od koje će Zavod za vrednovanje kvaliteta obrazovanja i vaspitanja – Centar za ispite, obavljati sve poslove na pripremi i sprovođenju završnog ispita, s obzirom da će se završni ispiti na kraju osnovnog obrazovanja i vaspitanja, zaključno sa školskom 2022/2023. godinom, obaviti u skladu sa propisima koji su važili do stupanja na snagu ovog zakona.

 **Odbor je** jednoglasno, (13 glasova – ZA), prihvatio predlog predsedavajućeg i u skladu sa članom 157. stav 6. Poslovnika Narodne skupštine, utvrdio tekst i **podneo amandman na član 50. Predloga zakona o izmenama i dopunama Zakona o osnovama sistema obrazovanja i vaspitanja**.

 **Branko Ružić, ministar** prosvete, nauke i tehnološkog razvoja, **predstavnik predlagača zakona, prihvatio je** na sednici **amandman Odbora**.

 Za izvestioca Odbora na sednici Narodne skupštine određen je prof. dr Marko Atlagić, zamenik predsednika Odbora.

 Druga tačka dnevnog reda: **Podnošenje amandmana Odbora na Predlog zakona o izmenama i dopunama Zakona o srednjem obrazovanju i vaspitanju, koji je podnela Vlada**

 Uvodne napomene povodom ove tačke dnevnog reda izneo je prof. dr Marko Atlagić, zamenik predsednika Odbora i obavestio prisutne članove Odbora da je utvrđeno da je u tekstu Predloga zakona o izmenama i dopunama Zakona o srednjem obrazovanju i vaspitanju omaškom izostavljena reč “kvaliteta“ u nazivu Zavoda za vrednovanje kvaliteta obrazovanja i vaspitanja, tako da treba Odbor da podnese amandman na član 28. Predloga zakona za izmenu naslova iznad člana 68a i člana 68a stav 3. Zamenik predsednika Odbora je obavestio prisutne da je i tekst ovog predloga odborskog amndmana dostavljen članovima i zamenicima članova Odbora blagovremeno elektronskim putem i lično pred početak same sednice Odbora. Zamenik predsednika Odbora je pročitao Odboru tekst Predloga odborskog amandmana koji glasi:

 „U članu 28. Predloga zakona o izmenama i dopunama Zakona o srednjem obrazovanju i vaspitanju, kojim se menja član 68a Zakona, stav 3. menja se i glasi: „Po pribavljenoj analizi Zavoda za vrednovanje kvaliteta obrazovanja i vaspitanja, ministar svake druge godine donosi listu programa internacionalne mature“.“

 Po ovoj tački dnevnog reda nije bilo diskusije.

 **Odbor je** jednoglasno, (13 glasova – ZA), prihvatio predlog predsedavajućeg i u skladu sa članom 157. stav 6. Poslovnika Narodne skupštine, utvrdio tekst i **podneo amandman na član 28. Predloga zakona o izmenama i dopunama Zakona o srednjem obrazovanju i vaspitanju**.

 **Branko Ružić, ministar** prosvete, nauke i tehnološkog razvoja, **predstavnik predlagača zakona, prihvatio je** na sednici **amandman Odbora**.

 Za izvestioca Odbora na sednici Narodne skupštine određen je prof. dr Marko Atlagić, zamenik predsednika Odbora.

 Sednica je završena u 9,20 časova.

 Sednica je tonski snimana

 SEKRETAR ZAMENIK PREDSEDNIKA

 prof. dr Marko Atlagić